સેબીના વધારાના સર્વેલિયન્સ પગલા (ASM)થી મિડ અને સ્મોલ કેપ શેરોમાં વેચવાલીના ધોડાપૂર આવ્યા છે. શેરબ્રોકરોને 1લી જુનથી ચોક્કસ શેરોમાં ટ્રેડિંગ કરવા સામે વધુ સાવચેત રહેવાના લેવામાં આવેલા પગલાંને કારણે, ફંડો દ્વારા પોર્ટફોલિયો ચર્નિંગ કરવામાં આવતા અને ઓપરેટરોના લેણના પોટલા છૂટતાં સેન્ટીમેન્ટ એકદમ ખરડાઈ ગયું છે. આની સામે સેન્સેક્સમાં ઘટાડો મર્યાદીત રહ્યો છે. જોકે, રિઝર્વ બેન્કની ત્રણ દિવસની એમપીસીની બેઠકને અંતે શું નિર્ણય લેવામાં આવે છે તેની ચિંતામાં સેન્સેક્સ સતત ત્રીજા દિવસે ઘટીને રહ્યો હતો. વૈશ્વિક શેરબજારમાં સતત ત્રીજા દિવસે સુધારો જોવાયો હતો પણ સ્થાનિક બજારે તેને સંપૂર્ણ નજરઅંદાજ કર્યું હતું. આ ઉપરાંત ચોમાસું દેશના અન્ય ભાગમાં ઝડપથી આગળ વધી રહ્યું હોવાના અહેવાલો છતાં વર્તમાન વેચવાલીના સેન્ટીમેન્ટને તે અસર કરી શક્યું નથી. સુગર શેરોમાં સરકાર દ્વારા રૂ.8,000 કરોડના પેકેજની વિચારણા થઈ રહી હોવાના અહેવાલોની પાછળ સુધારો જોવાયો હતો. જ્યારે આઇટી, ફાર્મા, કેપિટલ ગુડ્ઝ, રિયલ્ટી, ટેલિકોમ શેરોમાં વેચવાલી ફરી વળી હતી.